GLOCON เดินเกมรุกเพิ่มสินค้า-ขยายส่งออก ปั้นรายได้ปี 65 แตะ 3 พันลบ. หลังปลดป้าย C วันนี้
GLOCON เผย “ตลท.” ปลดเครื่องหมาย C หลังส่วนผู้ถือหุ้นเกิน 50% วันนี้ พร้อมเดินเกมรุกเพิ่มสินค้าใหม่-ขยายส่งออก เร่งผลักดันยอดขายปี 65 พันลบ. ปั๊มรายได้รวมแตะ 3 พันลบ. ก่อนขยับเป็นหมื่นลบ.ใน 5 ปี ลุยเจรจา M&A อย่างน้อย 1 ดีล/ปี
GLOCON เผย “ตลท.” ปลดเครื่องหมาย C พร้อมเดินเกมรุกเพิ่มสินค้าใหม่-ขยายส่งออก เร่งปั้นรายได้รวมแตะ 3 พันลบ. ก่อนขยับเป็นหมื่นลบ.ใน 5 ปี
19 พ.ค. 2565

นายนพพร ภัทรรุจี ประธานเจ้าหน้าที่บริหาร บริษัท โกลบอล คอนซูเมอร์ จำกัด (มหาชน) หรือ GLOCON เปิดเผยว่า ล่าสุดวันที่ 19 พฤษภาคม 2565 บริษัทได้รับการปลดเครื่องหมาย C หุ้น GLOCON จากตลาดหลักแห่งประเทศไทย (ตลท.) เรียบร้อยแล้ว หลังจากได้ดำเนินการปรับโครงสร้างธุรกิจ และเพิ่มประสิทธิภาพการบริหารจัดการภายในส่งผลให้งบการเงินไตรมาส 1/2565 ส่วนของผู้ถือหุ้นไม่น้อยกว่า 50% ของทุนชำระแล้วตามเกณฑ์ที่กำหนด
โดยบริษัทเตรียมเดินเกมรุกขยายธุรกิจภายใต้จุดแข็ง “ผู้เชี่ยวชาญด้านผลิตอาหาร” ขับเคลื่อนยอดขายทุก Business Unit ให้เติบโตแตะ 1,000 ล้านบาท ดันรายได้รวมขยับจาก 3,000 ล้านบาทในปี 2565 เป็น 10,000 ล้านบาทภายใน 5 ปี (2565-2570) ด้วยการคิดค้นพัฒนาผลิตภัณฑ์ใหม่ๆ ออกสู่ตลาดอย่างต่อเนื่อง ควบคู่ไปกับการขยายช่องทางจำหน่ายภายในประเทศให้ครอบคลุมมากยิ่งขึ้น อาทิ โมเดิร์นเทรด และสถานีบริการน้ำมันรายใหญ่ เป็นต้น พร้อมลุยตลาดส่งออก  โดยเฉพาะประเทศแถบอเมริกา, ยุโรป และเอเชียอย่างเต็มรูปแบบ หลังประสิทธิภาพการผลิตเพิ่มสูงขึ้นอย่างมีนัยสำคัญ จากการย้ายสายการผลิตใหม่ ทั้งโรงงานอาหารแปรรูป จังหวัดสมุทรสาคร และโรงงานผลไม้อบแห้ง จังหวัดกาญจนบุรี
นอกจากนี้ บริษัทยังคงมองหาโอกาสทางธุรกิจเชิงรุก ด้วยการเจรจาทำ M&amp;A อย่างน้อย 1 ดีลต่อปี เพื่อต่อยอดการเติบโตอย่างแข็งแกร่งพร้อมก้าวสู่ Sustainable Food ตอกย้ำวิสัยทัศน์การก้าวสู่ความเป็น “ผู้นำอุตสาหกรรมด้านการผลิตอาหารระดับโลก” ซึ่งจากแผนที่วางไว้มั่นใจสามารถจ่ายเงินปันผลให้กับผู้ถือหุ้นได้ภายในไตรมาส 1/2566 อย่างแน่นอน
ทั้งนี้ ปัจจุบันบริษัทแบ่งธุรกิจเป็น 3 กลุ่มหลัก ประกอบด้วย 1. ธุรกิจอาหารแปรรูปแช่แข็ง, อาหารกึ่งสำเร็จรูปพร้อมทาน, ลูกชิ้นทิพย์ และผลไม้อบแห้ง คิดเป็นสัดส่วน 73% ของรายได้รวม, 2. ธุรกิจผลิตและจำหน่ายบรรจุภัณฑ์พลาสติกประเภทต่างๆ สัดส่วน 24% และ 3. ธุรกิจเทรดดิ้ง สัดส่วน 3%